DBF Begynderkurser & Kommunikation

**Rekruttering af nye biavlere**

Nye biavlere – og dermed nye medlemmer – kommer desværre ikke af sig selv. Men heldigvis interesserer rigtig mange mennesker sig for naturens ve og vel, og det er nok hovedsageligt blandt disse mennesker, vi skal forsøge at finde nye biavlere. Vi skal henvende os til mennesker, for hvem det at opnå en tættere kontakt med naturen er noget positivt, og vi skal fortælle dem, at denne kontakt med naturen kan opnås gennem arbejdet med bier. Og vi skal være klar over, at disse natur-interesserede mennesker næsten intet ved om, hvad det indebærer at være biavler, eller om hvordan man kommer i gang.

Og endelig skal vi være klar over, at der er mange andre, som også gerne vil fange disse menneskers opmærksomhed. Vi er derfor nød til at spille på flere strenge, dvs. benytte flere forskellige kanaler for at gøre opmærksom på muligheden for at blive biavler.

**Pressemeddelelser** er en oplagt mulighed. Pressemeddelelser kan benyttes overalt i landet, og det er gratis – bortset fra vores eget arbejde med at skrive pressemeddelelsen.

Det er hovedsagelig lokalaviser (herunder de gratis omdelte lokalblade), som er villige til at skrive om lokale nyheder/begivenheder.

Journalisterne vil selvfølgelig helst have en ’færdig’ historie lige til at sætte i bladet. Ofte vil journalisten dog skrive historien om, for måske at give den en mere levende form. Og engang imellem bliver pressemeddelelsen optakten til en mere omfattende kontakt med lokalavisen med deraf følgende omtale.

Se eksempler på pressemeddelelser i det vedlagte materiale.

Også lokal-radio og lokal-TV bringer jævnligt ’nyheder’, der er baseret på pressemeddelelser.

Rent praktisk bør pressemeddelelsen fremsendes med e-mail, gerne ledsaget af et eller flere fotos i høj opløsning, og stilet til hver enkelt lokal-avis. Hvis man sætter flere modtagere på en e-mail daler interessen for at bringe historien.

Udover begynderkurser kan pressemeddelelser også benyttes til at opnå omtale af andre af lokalforeningens aktiviteter, som f.eks. arrangementer i skolebigården, årets honninghøst, årets vinder af honningbedømmelsen, årets lokale biavler, etc.

Se eksempler på pressemeddelelser i det vedlagte materiale.

**Annoncer** koster penge – mange penge. Og man får så lidt for pengene, at det måske ikke er umagen værd.

Det kan nævnes, at DBF betaler halvdelen af annoncens pris – op til kr. 700,-.

Se evt. vedlagte eksempel.

**Aftenskole** - En måde at opnå omtale på er gennemføre begynderkurset i samarbejde med en aftenskole. Et sådant samarbejde skal aftales nærmere, og kan være mere eller mindre omfattende. Et element i samarbejdet kan være at få synliggjort begynderkurset i aftenskolens program.

**Hjemmeside** – Hvis lokalforeningen har en hjemmeside, er det oplagt at synliggøre og omtale begynderkurset her. Nogle mennesker sammenligner direkte forskellige foreningers kursustilbud, og vælger så den forening/det kursus, som passer dem bedst.

Allerede når sæsonen er ved at være forbi i september, skal man være klar med næste sæsons begynderkursus på hjemmesiden.

På DBF’s hjemmeside er der en særlig side med links til de lokalforeninger, som gennemfører begynderkurser. Lokalforeningen skal selvfølgelig selv gøre DBF opmærksom på begynderkurset.

Som lokalforening skal man sørge for at være synlig ved at benytte ’visitkortet’ på DBF’s hjemmeside. Her kan lokalforeningen skrive en kort omtale af foreningen og dens aktiviteter, herunder selvfølgelig begynderkurser.

**Lokalt medlemsblad** – såfremt lokalforeningen har eget medlemsblad, er det oplagt at benytte denne kanal til at omtale begynderkurset. Rigtig mange nye biavlere kender i forvejen en biavler – og mund-til-mund metoden er uovertruffen. De nuværende medlemmer spiller en vigtig rolle i udbredelsen af kendskabet til biavl og specielt for muligheden af at deltage i et begynderkursus. Skriv gerne en direkte opfordring til medlemmerne om at være opmærksomme på mulige nye biavlere, og bed dem om at give disse mennesker en opfordring til at deltage i et begynderkursus.

**Udstillinger + torvedage** -

**Opslag** – På steder hvor der færdes mange mennesker kan det være en idé at sætte et opslag op (miniplakat). Det kan f.eks. være på et bibliotek, i et supermarked eller på en arbejdsplads.

**Hvordan håndteres deltagerne i forbindelse med tilmeldingen og frem til begynderkursets start?**

Selv om et begynderkursus i biavl ikke er (eller skal være) et professionelt tilrettelagt og gennemført kursus er det alligevel klogt at anstrenge sig for at give deltagerne en god og positiv modtagelse.

Ved **telefonisk** henvendelse skal man notere sig de gængse kontaktdata på den nye biavler.

Kontaktdata er: Eksempel:

For- og efternavn Knud Graaskov

Vej/gade Enghaven 33

Postnr & by 4000 Roskilde

Tlf. (gerne mobil) Tlf. 26 84 31 43

E-mail adresse knud@graaskov

Byd straks den kommende biavler velkommen i foreningen.

Meddel den tilmeldte, at du (din lokalforening) sørger for indmeldelse i Danmarks Biavlerforening (med mindre lokalforeningen accepterer kun lokalt medlemskab), og at den tilmeldte i løbet af få dage vil modtage et girokort herfra. Når girokortet er betalt vil den tilmeldte modtage forskelligt materiale fra DBF.

Vær opmærksom på, at medlemskabet normalt følger kalenderåret. Ved indmeldelse midt på året, kan evt. tilbydes et halvt års medlemskab.

Gør endvidere opmærksom på, at tlf. og e-mail vil blive benyttet til formidling af nødvendig information, f.eks. aflysning eller andet.

Ved **skriftlig** henvendelse (e-mail eller brev) skal man tilsvarende have fat i de nødvendige kontaktdata (bed evt. om flere informationer, hvis der mangler data).

Skriv straks tilbage og byd velkommen i foreningen, at du vil sørge for indmeldelse i DBF (med mindre …) og at girokort fremsendes efterfulgt af forskelligt materiale fra DBF.

Når lokalforeningen modtager meddelelse om nye medlemmer **via DBF**, skal man også straks kontakte det nye medlem, byde velkommen og tilbyde deltagelse i begynderkursus og andre af foreningens aktiviteter efter behov.